CELEX: 52018PC0532
Language: hr
Date: 2018-07-13
Title: Prijedlog ODLUKE VIJEĆA o sklapanju, u ime Europske unije, Ugovora o osnivanju Prometne zajednice

EUROPSKA KOMISIJA
            Bruxelles, 13.7.2018.
            COM(2018) 532 final
            2018/0282(NLE)
            Prijedlog
            ODLUKE VIJEĆA
            o sklapanju, u ime Europske unije, Ugovora o osnivanju Prometne zajednice 
            
               
         
         
            
               OBRAZLOŽENJE
            
            
               1.
                     KONTEKST PRIJEDLOGA
            
            
               •Razlozi i ciljevi prijedloga
            
            
               Dobro funkcioniranje prometnog sustava koji povezuje Uniju i susjedne zemlje ključno je za održiv gospodarski rast i dobrobit svih građana. Suradnjom u području prometa sa zemljama zapadnog Balkana upravljao je Transportni opservatorij jugoistočne Europe (SEETO), na temelju Memoranduma o razumijevanju od 11. lipnja 2004. koji su potpisale Albanija, Bosna i Hercegovina, Hrvatska, bivša jugoslavenska republika Makedonija, Crna Gora, Srbija, Misija Ujedinjenih naroda na Kosovu i Komisija. Glavni cilj Memoranduma o razumijevanju bio je proširiti transeuropsku prometnu mrežu (TEN-T) i povezane politike na zemlje zapadnog Balkana.
            
            
               Međutim, Memorandum o razumijevanju pokazao se ograničenim pa je nakon procjene Komisije 2008. predložen pristup sveobuhvatnije suradnje, koji uključuje druge prometne politike i područja povezana s prometom. U tom je kontekstu na temelju pozitivnog iskustva s provedbom Ugovora o Energetskoj zajednici Komisija predložila da se povede za tim primjerom za potrebe prometnog sektora i postigne sporazum kojim se osigurava da su predmetno zakonodavstvo, norme i tehničke specifikacije koje primjenjuju naši partneri sa zapadnog Balkana u skladu s onima u Uniji. 
            
            
               Vijeće je 12. lipnja 2008. i 9. listopada 2009. ovlastilo Komisiju da u ime Europske unije otvori pregovore s Albanijom, Bosnom i Hercegovinom, Kosovom
                  1
               , bivšom jugoslavenskom republikom Makedonijom, Crnom Gorom i Srbijom o Ugovoru o osnivanju Prometne zajednice. 
            
            
               Rasprave na tehničkoj razini uspješno su dovršene u srpnju 2010. Međutim, zbog nemogućnosti da se postigne dogovor o prikladnom imenovanju jedne od stranaka, dovršetak Ugovora o osnivanju Prometne zajednice nije bio moguć gotovo tri godine. Rasprave su nastavljene 2013., a sporazum o konačnoj verziji Ugovora o osnivanju Prometne zajednice postignut je 2016.
            
            
               Ugovor o osnivanju Prometne zajednice potpisan je u ime Unije 12. srpnja i 9. listopada 2017., podložno njegovu sklapanju na kasniji datum, u skladu s Odlukom Vijeća 2017/1937
                  2
                kojom su odobreni njegovo potpisivanje i privremena primjena.
            
            
               Ugovor o osnivanju Prometne zajednice ratificirale su sve stranke iz jugoistočne Europe osim Kosova. Stranke u međuvremenu privremeno primjenjuju Ugovor o osnivanju Prometne zajednice u skladu s njegovim člankom 41. stavkom 3.
            
            
               •Opći kontekst
            
            
               Jačanje regionalne suradnje na zapadnom Balkanu ključan je element za političku stabilnost, sigurnost, gospodarsko blagostanje i društveni razvoj u toj regiji. U tom će kontekstu Ugovor o osnivanju Prometne zajednice biti od koristi za okvir pristupanja za zapadni Balkan jer će ubrzati usklađivanje nacionalnog zakonodavstva s pravnom stečevinom Unije u području prometa i povezanim područjima. Ugovor o osnivanju Prometne zajednice bit će i ključan instrument za poticanje procesa reformi u kontekstu inicijative „Zapadnobalkanska šestorka” te za provedbu TEN-T-a proširenog na zapadni Balkan.
            
            
               •Dosljednost s postojećim odredbama politike u predmetnom području 
            
            
               Ugovor o osnivanju Prometne zajednice u potpunosti je u skladu s postojećim odredbama povezanima s prometom te će zamijeniti postojeći okvir suradnje, Transportni opservatorij jugoistočne Europe (SEETO), koji je na snazi od 2004. 
            
            
               •Dosljednost u odnosu na druge politike i ciljeve Unije 
            
            
               Ugovor o osnivanju Prometne zajednice u potpunosti je u skladu s politikama i ciljevima utvrđenima u okviru suradnje s partnerima iz jugoistočne Europe ili u okviru procesa proširenja. Ugovor će imati ključnu ulogu u pružanju potpore tim politikama jer će se njime pomoći zemljama zapadnog Balkana u približavanju pravnoj stečevini Unije u području prometa. 
            
            
               Uz to, Ugovor je u potpunosti usklađen sa svim relevantnim politikama povezanima s prometom, poput politike o zaštiti okoliša i socijalne politike. 
            
            
               2.
                     REZULTATI SAVJETOVANJA SA ZAINTERESIRANIM STRANAMA I PROCJENA UČINAKA 
            
            
               Nije primjenjivo.
            
            
               3.
                     PRAVNI ELEMENTI PRIJEDLOGA
            
         
         
            
               •Pravna osnova
            
            
               
                  Pravna su osnova ovog prijedloga članak 91. i članak 100. stavak 2. Ugovora o funkcioniranju Europske unije, u vezi s njegovim člankom 218. stavkom 6. točkom (a) i člankom 218. stavkom 7. 
               
               
                  Člankom 91. Ugovora o funkcioniranju Europske unije predviđeno je da se mjere koje se odnose na željeznički i cestovni promet te promet unutarnjim plovnim putovima u okviru zajedničke prometne politike donose u skladu s redovnim zakonodavnim postupkom. Člankom 100. stavkom 2. predviđeno je i da se odgovarajuće odredbe za pomorski promet donose u skladu s redovnim zakonodavnim postupkom.
               
               
                  Člankom 218. UFEU-a utvrđuje se postupak pregovaranja i sklapanja sporazuma između Europske unije i trećih zemalja ili međunarodnih organizacija. Konkretno, njegovim stavkom 6. predviđa se da Vijeće, na prijedlog Komisije u svojstvu pregovarača, donosi odluku kojom se odobrava sklapanje sporazuma u ime Europske unije.
               
            
            
               •Odabir instrumenta
            
            
               
                  Ovaj je prijedlog u skladu s člankom 218. stavkom 6. točkom (a) Ugovora o funkcioniranju Europske unije, kojim je predviđeno da Vijeće donosi odluku o sklapanju međunarodnih sporazuma nakon dobivanja suglasnosti Europskog parlamenta. 
               
            
            
               4.
                     UTJECAJ NA PRORAČUN 
            
            
               Neće se utjecati na proračun Unije. U skladu s Ugovorom o osnivanju Prometne zajednice doprinos Unije proračunu Prometne zajednice obuhvaća samo operativne troškove potrebne za funkcioniranje njezinih institucija. Financijska sredstva osigurat će se iz sljedeće proračunske linije: IPA 2017/039–402.20/MC/Prometna zajednica.
            
            
               2018/0282 (NLE)
            
            
               Prijedlog
            
            
               ODLUKE VIJEĆA
            
            
               o sklapanju, u ime Europske unije, Ugovora o osnivanju Prometne zajednice 
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 91. i članak 100. stavak 2., u vezi s njegovim člankom 218. stavkom 6. točkom (a) i člankom 218. stavkom 7.,
            
            
               uzimajući u obzir prijedlog Europske komisije,
            
            
               uzimajući u obzir suglasnost Europskog parlamenta
                  3
               , 
            
            
               budući da:
            
            
               (1)Komisija je u ime Unije u pregovorima dogovorila Ugovor o osnivanju Prometne zajednice („Ugovor o osnivanju prometne zajednice”) između Europske unije i Albanije, Bosne i Hercegovine, bivše jugoslavenske republike Makedonije, Kosova, Crne Gore i Srbije.
            
            
               (2)Ugovor o osnivanju Prometne zajednice potpisan je u ime Unije 12. srpnja i 9. listopada 2017., podložno njegovu sklapanju na kasniji datum, u skladu s Odlukom Vijeća 2017/1937
                  4
               .
            
            
               (3)Prometnom se zajednicom unaprjeđuje razvoj prometa između Unije i stranaka iz jugoistočne Europe na temelju odredaba pravne stečevine Unije. 
            
         
         
            
               (4)Komisija bi trebala imati ovlasti odobriti, u ime Unije, izmjene popisa zakonodavstva Unije u Prilogu I., u skladu s člankom 20. stavkom 3. točkom (a) Ugovora o osnivanju Prometne zajednice.
            
            
               (5)Ugovor o osnivanju Prometne zajednice trebalo bi odobriti u ime Unije,
            
            
               DONIJELO JE OVU ODLUKU: 
            
            
               Članak 1.
            
            
               1.Ugovor o osnivanju Prometne zajednice odobrava se u ime Unije.
            
            
               2.Predsjednik Vijeća imenuje osobu ili više njih koje će biti ovlaštene da u ime Unije dostave ispravu o odobrenju iz članka 41. stavka 1. Ugovora o osnivanju Prometne zajednice kojom se izriče pristanak Unije na preuzimanje obveza iz Ugovora o osnivanju Prometne zajednice.
            
            
               Članak 2.
            
            
               Komisija donosi stajalište koje će Unija zauzeti u vezi s odlukama Regionalnog upravljačkog odbora na temelju članka 20. stavka 3. točke (a) Ugovora o osnivanju Prometne zajednice koje se odnose samo na uključivanje zakonodavstva Unije u Prilog I. Ugovoru o osnivanju Prometne zajednice, podložno potrebnim tehničkim prilagodbama.
            
            
               Članak 3.
            
            
               Ova Odluka stupa na snagu na dan donošenja.
            
            
               Sastavljeno u Bruxellesu,
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        Ovim se nazivom ne dovode u pitanje stajališta o statusu te je on u skladu s RVSUN-om 1244 (1999) i mišljenjem Međunarodnog suda o proglašenju neovisnosti Kosova.
               
               
                  
                     (2)
                  
                        Odluka Vijeća (EU) 2017/1937 od 11. srpnja 2017. o potpisivanju, u ime Europske unije, i privremenoj primjeni Ugovora o osnivanju Prometne zajednice (SL L 278, 27.10.2017., str. 1.).
               
               
                  
                     (3)
                  
                        SL ….
               
               
                  
                     (4)
                  
                        Odluka Vijeća (EU) 2017/1937 od 11. srpnja 2017. o potpisivanju, u ime Europske unije, i privremenoj primjeni Ugovora o osnivanju Prometne zajednice (SL L 287, 27.10.2017., str. 1.).